אלנה דלה דון

אלנה דלה דון (באנגלית: Elena Delle Donne; נולדה ב-5 בספטמבר 1989) היא כדורסלנית אמריקנית. דלה דון מתנשאת לגובה 1.96 מטרים, נבחרה למקום השני בדראפט ליגת ה-WNBA על ידי שיקגו סקיי, וזכתה בתואר רוקי השנה ב-WNBA ב-2013 ובתואר MVP של העונה הסדירה ב-WNBA ב-2015 וב-2019. עם נבחרת ארצות הברית זכתה במדליית זהב באולימפיאדת ריו דה ז'ניירו (2016) ובאליפות העולם ב-2018. דלה דון נולדה בווילמינגטון שבדלאוור, בתם הצעירה מבין שלושה ילדים של ארני וג'והני. בתיכון הצטיינה בכדורעף ובכדורסל ונבחרה למשחק מקדונלד'ס אול-אמריקן. היא קיבלה מלגה ללימודים באוניברסיטת קונטיקט אך לאחר יומיים החליטה לעזוב את האוניברסיטה, לפרוש מכדורסל ולחזור לדלאוור מאחר שרצתה להיות קרובה למשפחה ובמיוחד לאחותה הגדולה שנולדה עיוורת, חרשת, לוקה בשיתוק מוחין ובאוטיזם. היא החלה ללמוד באוניברסיטת דלאוור ושיחקה במשך שנה כדורעף בנבחרת האוניברסיטה. ב-2009 חזרה לשחק כדורסל והצטרפה לנבחרת הכדורסל של המוסד. בעונתה הראשונה רשמה ממוצע של 26.7 נקודות ו-8.8 ריבאונדים למשחק. בעונה השנייה חלה ירידה ביכולתה לאחר שחלתה במחלת ליים, אף על פי כן שיחקה ב-22 משחקים ורשמה ממוצע של 25.3 נקודות למשחק. בעונתה השלישית באוניברסיטה הייתה הקלעית המצטיינת ב-NCAA עם ממוצע של 28.1 נקודות למשחק וכן 10.3 ריבאונדים למשחק. היא הובילה את דלאוור עד הסיבוב השני של טורניר אליפות המכללות בכדורסל בו הודחה על ידי אוניברסיטת קנזס. בעונתה האחרונה באוניברסיטה השיגה ממוצע של 26.0 נקודות ו-8.5 ריבאונדים למשחק, היא הובילה את הקבוצה לניצחון על נבחרת אוניברסיטת קרוליינה הצפונית בסיבוב השני של טורניר אליפות המכללות ובסיבוב השלישי הודחה דלאוור על ידי אוניברסיטת קנטקי למרות 33 נקודות של דלה דון. בדראפט ה-WNBA נבחרה שנייה אחרי בריטני גריינר על ידי שיקגו סקיי. היא הובילה את הקבוצה לראשונה בתולדותיה לפלייאוף שסיימה במקום הראשון באזור המזרח במאזן של 24 ניצחונות ו-10 הפסדים. דלה דון הובילה את כלל שחקניות הליגה בהצבעות למשחק האולסטאר, והייתה בכך לרוקי הראשונה שרשמה הישג זה, היא נבחרה ארבע פעמים לרוקי החודש בליגה ובתום העונה נבחרה לרוקי השנה ב-WNBA. את העונה סיימה עם ממוצעים של 18.1 נקודות ו-5.6 ריבאונדים למשחק. בעונתה השנייה הובילה את שיקגו סקיי עד למשחק הגמר בו הפסידה הקבוצה לפיניקס מרקורי. בעונה זו רשמה דלה דון ממוצע של 17.9 נקודות ו-4.0 ריבאונדים למשחק. בעונת 2015 הייתה הקלעית המצטיינת בליגה עם ממוצע של 23.4 נקודות למשחק, בנוסף השיגה 8.4 ריבאונדים למשחק. בתום העונה נבחרה ל-MVP של העונה הסדירה ב-WNBA, אך הקבוצה הודחה בסיבוב הראשון של הפלייאוף. בינואר 2017 עברה לשחק בוושינגטון מיסטיקס. במשחק האולסטאר של עונת 2018 נבחרה יחד עם מיה מור לקפטן אחת הקבוצות. בעונת 2018 הגיעה עם וושינגטון עד לגמר הפלייאוף בו הפסידה הקבוצה 0–3 לסיאטל סטורם. את עונת 2019 סיימה עם ממוצעים של 19.5 נקודות ו-8.3 ריבאונדים למשחק ונבחרה בפעם השנייה ל-MVP של העונה הסדירה ב-WNBA. בפלייאוף סייעה לקבוצתה לזכות בפעם הראשונה בתולדותיה באליפות ה-WNBA לאחר ניצחון 3–2 בגמר על קונטיקט סאן. ב-2024 הודיעה על פרישה ממשחק. דלה דון הייתה חברה בסגל נבחרת ארצות הברית בכדורסל נשים שזכתה במדליית זהב באוניברסיאדת שנג'ן (2011), היא זכתה עם נבחרת ארצות הברית במדליית זהב באולימפיאדת ריו דה ז'ניירו ובאליפות העולם ב-2018. בנובמבר 2017 התחתנה עם חברתה אמנדה קליפטון. מדיה וקבצים בנושא אלנה דלה דון בוויקישיתוף אתר האינטרנט הרשמי של אלנה דלה דון אלנה דלה דון, ברשת החברתית פייסבוק אלנה דלה דון, ברשת החברתית אקס (טוויטר) אלנה דלה דון, ברשת החברתית אינסטגרם פרופיל, באתר Sports-Reference פרופיל אולימפי, באתר olympedia.org פרופיל, באתר eurobasket פרופיל, באתר פיב"א פרופיל, באתר ליגת ה-WNBA אלנה דלה דון באתר ה-WNBA אלנה דלה דון באתר נבחרת ארצות הברית בכדורסל נמרוד עופרן‏, האישה הטובה: העונה המדהימה שעברה על כוכבת ה-WNBA אלנה דלה דון, באתר וואלה, 29 בספטמבר 2015 אריה ליבנת, אהבה ממבט שני, באתר הארץ, 26 ביולי 2013